S-1935/2023

Mál þetta var þingfest 4. ágúst 2023 og dómtekið sama dag. Málið höfðaði Héraðssaksóknari með ákæru 28. júlí 2023 á hendur ákærðu, A-x-x P-x-x D-x-x A-x-x, [...], fæddri [...], fyrir stórfellt fíkniefnalagabrot, með því að hafa aðfaranótt þriðjudagsins 6. júní 2023 staðið að innflutningi á samtals 2.180,43 grömmum af kókaíni, sem hafði 75- 79% styrkleika, ætluðu til söludreifingar hér á landi í ágóðaskyni, en fíkniefnin flutti ákærða til Íslands sem farþegi með flugi [...] frá Barcelona á Spáni til Keflavíkurflugvallar, falin í fjórum pakkningum sem límdar voru við fætur hennar.

Er háttsemin talin varða við 173. gr. a almennra hegningarlaga nr. 19/1940 og þess krafist að ákærða verði dæmd til refsingar og til greiðslu alls sakarkostnaðar. Þá er krafist upptöku á framangreindum fíkniefnum, samtals 2.180,43 grömmum af kókaíni, samkvæmt heimild í 6. mgr. 5. gr. laga nr. 65/1974 um ávana- og fíkniefni og 2. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 808/2018.

Fyrir dómi játaði ákærða afdráttarlaust sök samkvæmt ákæru og samþykkti upptökukröfu ákæruvaldsins. Var því farið með málið að hætti 164. gr. laga nr. 88/2008 um meðferð sakamála og málið dómtekið án frekari sönnunarfærslu eftir að sækjandi og verjandi höfðu tjáð sig um lagaatriði máls og ákvörðun viðurlaga. Af hálfu ákærðu er krafist vægustu refsingar sem lög leyfa og að gæsluvarðhald sem hún hefur sætt frá 6. júní 2023 komi til frádráttar dæmdri refsingu. Þá krefst verjandi hæfilegrar þóknunar sér til handa.

Með skýlausri játningu ákærðu fyrir dómi, sem samrýmist rannsóknargögnum máls, er sannað að hún hafi gerst sek um þá háttsemi sem henni er gefið að sök í ákæru og þar þykir rétt heimfærð til refsiákvæða. Samkvæmt sakavottorði ákærðu hefur hún ekki áður orðið uppvís að refsiverðri háttsemi. Af fyrirliggjandi gögnum verður ekki ráðið að ákærða hafi verið eigandi nefndra fíkniefna eða tekið þátt í skipulagningu á kaupum og innflutningi þeirra til Íslands með öðrum hætti en þeim að samþykkja að flytja efnin til landsins. Þá gerði ákærða sér far um að aðstoða lögreglu við að upplýsa málið, m. a. tengsl annarra við brotið, sbr. í því sambandi 9. tl. 1. mgr. 70. gr. almennra hegningarlaga. Verður litið til þessara atriða við ákvörðun refsingar, sem og til greiðrar játningar ákærðu fyrir dómi. Á hinn bóginn verður ekki framhjá því horft að ákærða flutti til landsins verulegt magn af sterku kókaíni, sem ætlað var til söludreifingar hér á landi. Að öllu þessu virtu þykir refsing ákærðu hæfilega ákveðin fangelsi í 22 mánuði. Til frádráttar þeirri refsingu komi gæsluvarðhald ákærðu frá 6. júní 2023 að fullri dagatölu, sbr. 76. gr. almennra hegningarlaga.

Samkvæmt greindri niðurstöðu er fallist á upptökukröfu ákæruvaldsins eins og hún er sett fram í ákæru. Þá verður ákærða dæmd til greiðslu 349.519 króna útlagðs sakarkostnaðar samkvæmt yfirliti ákæruvaldsins. Að auki ber að dæma ákærðu til að greiða þóknun G-kvk-ef P-kvk-ef verjanda síns á rannsóknarstigi máls og hér fyrir dómi, auk aksturskostnaðar. Með hliðsjón af eðli og umfangi máls og að teknu tilliti til tímaskýrslu verjanda þykir þóknun hans hæfilega ákveðin 753.300 krónur að meðtöldum virðisaukaskatti og aksturskostnaður 37.968 krónur.

J-kk-nf J-kk-nf héraðsdómari kveður upp dóm þennan.

Dómsorð :

Ákærða, A-kvk-nf P-x-x D-x-x A-x-x, sæti fangelsi í 22 mánuði. Til frádráttar þeirri refsingu komi gæsluvarðhald ákærðu frá 6. júní 2023, að fullri dagatölu.

Ákærða sæti upptöku á haldlögðum 2.180,43 grömmum af kókaíni.

Ákærða greiði 1.140.787 krónur í sakarkostnað, þar með talda 753.300 króna þóknun G-kvk-ef P-kvk-ef verjanda síns og 37.968 króna aksturskostnað verjanda.

J-kk-nf J-kk-nf